Document ID: 32006D0139

KOMISIJAS LĒMUMS
(2006. gada 7. februāris),
ar ko ievieš Padomes Direktīvu 94/28/EK attiecībā uz to iestāžu sarakstu trešās valstīs, kuras ir apstiprinātas atsevišķu dzīvnieku sugu ciltsgrāmatu vai reģistra uzturēšanai
(izziņots ar dokumenta numuru K(2006) 284)
(Dokuments attiecas uz EEZ)
(2006/139/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1994. gada 23. jūnija Direktīvu 94/28/EK, ar ko nosaka principus, kas attiecas uz zootehniskajiem un ģenealoģiskajiem nosacījumiem, kurus piemēro no trešām valstīm importētiem dzīvniekiem, to spermai, olšūnām un embrijiem, un kura groza Direktīvu 77/504/EEK par tīršķirnes vēršu ģints sugu vaislas dzīvniekiem (1), un jo īpaši tās 3. panta 1. punktu,
tā kā:
(1)
Ar Direktīvu 94/28/EK nosaka principus, kas attiecas uz zootehniskajiem un ģenealoģiskajiem nosacījumiem, kas piemērojami dzīvnieku, to spermas, olšūnu un embriju importam no trešām valstīm.
(2)
Atbilstoši Direktīvai 94/28/EK un neskarot Kopienas tiesību aktus par dzīvnieku veselību un sabiedrības veselību, tīršķirnes vai hibrīddzīvniekus var ievest vienīgi tad, ja tiek izpildīti zināmi nosacījumi. Viens no šiem nosacījumiem paredz, ka saskaņā ar minētās direktīvas noteikumiem zināma iestāde dzīvniekus ieraksta vai reģistrē ciltsgrāmatā vai reģistrā, un spermu, olšūnas un embrijus var importēt vienīgi tad, ja tos iegūst no dzīvnieka, kas ir ierakstīts vai reģistrēts šādā ciltsgrāmatā vai reģistrā.
(3)
Amerikas Savienotās Valstis, Argentīna, Bulgārija, Islande, Izraēla, Jaunzēlande un Kanāda ir iesniegušas Komisijai iestāžu sarakstu, kuras tās ir apstiprinājušas to tīršķirnes dzīvnieku ciltsgrāmatu vai reģistra uzturēšanai, kas paredzēti importam saskaņā ar Direktīvu 94/28/EK.
(4)
Tāpēc, lai izpildītu Direktīvas 94/28/EK nosacījumus, jāizveido to iestāžu saraksts, kuras ir apstiprinātas ciltsgrāmatu vai reģistra uzturēšanai attiecībā uz šajā lēmumā minētiem dzīvniekiem vai produktiem.
(5)
Šajā lēmumā paredzētie pasākumi ir saskaņā ar Pastāvīgās zootehnikas komitejas atzinumu,
IR PIEŅĒMUSI ŠO LĒMUMU.
1. pants
Lai izpildītu Direktīvas 94/28/EK nosacījumus, šā lēmuma pielikumā ir iekļauts to iestāžu saraksts, kuras ir apstiprinātas ciltsgrāmatu vai reģistra uzturēšanai attiecībā uz tīršķirnes govju, cūku, aitu un kazu sugu vaisliniekiem, to spermu, olšūnām un embrijiem, bet cūku gadījumā - arī hibrīddzīvniekiem.
2. pants
Dalībvalstis atļauj tīršķirnes govju, cūku, aitu un kazu sugu vaislinieku, to spermas, olšūnu un embriju, bet cūku gadījumā - arī hibrīddzīvnieku ievešanu vienīgi tad, ja tie ir ierakstīti vai reģistrēti ciltsgrāmatās vai reģistrā, ko uztur šā lēmuma pielikumā iekļauta iestāde.
3. pants
Šis lēmums ir adresēts dalībvalstīm.
Briselē, 2006. gada 7. februārī

Labels: 3
10
18
6